Paedagogia Basiliensis
E.E. Paedagogia Basiliensis isch e Middelschuelverbindig in dr Stadt Baasel. Si isch am 22. Februar 1845 gründet worde, und bestoot au hüt no und isch eso äini vo de eltere Middelschuelverbindige in dr Schwiz. As iire Gründer gältet dr Jacob Achilles Mähly, wo spööter Brofässer für die Latiinischi Sprooch und Liddratuur an dr Uniwersidäät Baasel worde isch.

Zu de ehemoolige Mitgliider vo dr Paedagogia ghööre e Hufe berüemti Persoone, under anderem dr erst Baasler Verdräter in dr Schwizer Landesregierig, dr Ernst Brenner.

Ursprünglig häi nume Schüeler vom domoolige Pedagogium chönne Mitgliid wärde. S Pedagogium wurd hüte de bäide letschte Schueljoor im Gümnasium am Münsterblatz, wo s eltiste Gümnasium in dr Schwiz isch, entspräche, Hützudags chönne alli Schüeler vom ene Baasler Gümnasium Mitgliid wärde. D Verbindig dräit d Farbe blau-wiss-blau, und het as Läitspruch „Litteris et Amicitiae“.

Lidderatuur 
 Peter A. Preiswerk; Christoph Merian Stiftung (Hg.): 150 Jahre Paedagogia Basiliensis. Schlaglichter Stadt und Gesellschaft, 1995, S. 111. (PDF)

Basler Organisation